Document ID: 32004R1417

UREDBA KOMISIJE (ES) št. 1417/2004
z dne 29. julija 2004
o nadzornih ukrepih glede uvoza nekaterih tekstilnih izdelkov s poreklom iz Sirske arabske republike
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 517/94 z dne 7. marca 1994 o skupnih pravilih za uvoz tekstilnih izdelkov iz nekaterih tretjih držav, ki jih ne urejajo dvostranski sporazumi, protokoli ali drugi dogovori ali druga posebna uvozna pravila Skupnosti (1), zlasti točke (b) člena 11(1),
ob upoštevanju naslednjega:
(1)
Uredba Komisije (ES) št. 2040/2002 z dne 15. novembra 2002 o nadzornih ukrepih glede uvoza nekaterih tekstilnih izdelkov s poreklom iz Sirske arabske republike (2) preneha veljati 17. maja 2004.
(2)
Nadzor uvoza nekaterih tekstilnih izdelkov iz Sirije v preteklih osemnajstih mesecih je pokazal, da se je nenavaden vzpon uvoza bombažne preje kategorije 1 s poreklom iz Sirske arabske republike („Sirije“) po zelo nizkih cenah v Skupnost leta 2000, kar je sprožilo povečanje uvoza s skoraj nič v letu 1996 na 10 % uvoza v Skupnost v letu 2000, stabiliziral v prvih letih nadzora. Vendar pa je prišlo do ponovnega nenadnega vzpona leta 2003. Leta 2003 se je uvoz povečal za 39,8 % po obsegu in za 26,1 % po vrednosti v primerjavi z letom 2002. Po zadnjih podatkih iz leta 2004 se ta trend nadaljuje, saj se je uvoz januarja 2004 podvojil po obsegu v primerjavi z istim mesecem leta 2003.
(3)
Preiskave, ki jih je opravila Komisija leta 2001 in 2002, so pokazale, da je bilo povečanje sirske proizvodne zmogljivosti in sočasno njene izvozne prodaje Skupnosti povezano s povečanjem zmogljivosti v proizvodnji bombažne preje v Siriji. Ta je prav tako izključno izvozno naravnana in osredotočena v glavnem na trg Skupnosti. Zdi se, da je bilo nadaljnje povečanje zmogljivosti, ki se dozdevno nadaljuje vse od takrat, vzrok za nenadni vzpon izvoza iz Sirije v Skupnost leta 2003.
(4)
Zdi se, da je pretekla stabilnost pri obsegu izvoza iz Sirije izginila, izvoz pa je postal pomembnejši. Povprečne izvozne cene iz Sirije v Skupnost se še vedno dvigajo, kar utemeljuje nekaj najnižjih uvoznih cen Skupnosti.
(5)
Rezultati preiskav, izvedenih do sedaj, kažejo na verjetno nadaljnje zniževanje cen in posledično na nadaljevanje dviga takšnega izvoza v Skupnost, predvsem zato, ker je Sirija nekje sredi leta 2002 uvedla novo zmogljivost za proizvodnjo bombažne preje. Vendar za vse glavne dobavitelje bombažne preje Skupnosti veljajo ali kvote ali uvozna dovoljenja, razen za Egipt od 1. januarja 2004 in za partnerico carinske unije Turčijo.
(6)
Zaradi tega je treba uvoz bombažne preje kategorije 1 s poreklom iz Sirije v Skupnost še naprej skrbno spremljati. Zato je primerno, da se obnovi mehanizem za nadzor, vzpostavljen z Uredbo Komisije (ES) št. 956/2001 (3). Iz tega sledi, da morajo izdelki iz bombažne preje, poslani iz Sirije in dani v prost promet v Skupnosti, vstopiti v Skupnost le v skladu z mehanizmom za nadzor in ob upoštevanju zahtev glede predložitve uvoznega dokumenta, kar je navedeno v členu 14 Uredbe (ES) št. 517/94.
(7)
Ukrepi, predvideni s to uredbo, so v skladu z mnenjem Odbora, ustanovljenega z Uredbo (ES) št. 517/94 -
SPREJELA NASLEDNJO UREDBO:
Člen 1
Za uvoz bombažne preje kategorije 1 s poreklom iz Sirsko arabske republike v Skupnost, ki je dana v prosti promet v Skupnosti, velja predhodni nadzor Skupnosti.
Člen 2
Uredba začne veljati dan po objavi v Uradnem listu Evropske unije.
Velja do 31. decembra 2004.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. julija 2004

Labels: 1
3
18